ಮಳೆಗೆ ಕೇರಳದಲ್ಲಿ ನಾಲ್ವರು ಸಾವು ತಿರುವನಂತಪುರ: ದೇಶದ ವಿವಿಧೆಡೆ ವರ್ಷಧಾರೆ ಮುಂದುವರಿದಿದ್ದು, ಕೇರಳದಲ್ಲಿ ಶನಿವಾರ ನಾಲ್ವರು ಮೃತಪಟ್ಟಿದ್ದಾರೆ. ಒಳಹರಿವಿನ ಹೆಚ್ಚಳದಿಂದಾಗಿ ಹಲವು ಜಲಾಶಯಗಳೂ ಭರ್ತಿಯಾಗಿವೆ. ನದಿ ಪಾತ್ರದ ಗ್ರಾಮಗಳು ಮುಳುಗಡೆಯಾಗಿವೆ. ಕೊಯಿಕ್ಕೋಡ್ನಲ್ಲಿ 13 ವರ್ಷದ ಬಾಲಕ ಸೇರಿ ಇಬ್ಬರು ನೀರು ಪಾಲಾಗಿದ್ದಾರೆ. ಕಾಸರಗೋಡಿನಲ್ಲಿ ತೆಂಗಿನ ಮರ ಉರುಳಿಬಿದ್ದು ಬಾಲಕನೊಬ್ಬ ಮೃತಪಟ್ಟಿದ್ದಾನೆ. ಭೂಕುಸಿತದಿಂದಾಗಿ ವಯನಾಡು ಜಿಲ್ಲೆಯಲ್ಲಿ ವ್ಯಕ್ತಿಯೊಬ್ಬರು ಅಸುನೀಗಿದ್ದಾರೆ. ಕೊಯಿಕ್ಕೋಡ್ನ ಮೇವೂರ್ನಲ್ಲಿ ಪ್ರವಾಹದ ನೀರು ಕಲ್ಯಾಣ ಮಂಟಪಕ್ಕೆ ನುಗ್ಗಿ ಮದುವೆ ಕಾರ್ಯಕ್ರಮಕ್ಕೆ ಅಡ್ಡಿಯಾಗಿದೆ. 300 ಗ್ರಾಮಗಳು ಮುಳುಗಡೆ ಪಿಟಿಐ ವರದಿ: ಆಂಧ್ರಪ್ರದೇಶದ ಆರು ಜಿಲ್ಲೆಗಳ ಸುಮಾರು 300 ಗ್ರಾಮಗಳು ಜಲಾವೃತಗೊಂಡಿವೆ. ಇನ್ನೂ 177 ಗ್ರಾಮಗಳು ಮುಳುಗಡೆ ಭೀತಿ ಎದುರಿಸುತ್ತಿವೆ. ಸಂತ್ರಸ್ತರಿಗಾಗಿ ವಿವಿಧ ಜಿಲ್ಲೆಗಳಲ್ಲಿ 220 ಕೇಂದ್ರಗಳನ್ನು ತೆರೆಯಲಾಗಿದ್ದು, ಇಲ್ಲಿ ಸುಮಾರು 62,337 ಮಂದಿಗೆ ಆಶ್ರಯ ಕಲ್ಪಿಸಲಾಗಿದೆ. ಮಹಾರಾಷ್ಟ್ರದ ವಿವಿಧೆಡೆ ಜೋರು ಮಳೆ ಸುರಿಯುತ್ತಿದ್ದು, ಅಪಾಯ ಲೆಕ್ಕಿಸದೆ ಕೆಲಸಕ್ಕೆಂದು ತೆರಳಿದ್ದ 10 ಮಂದಿ ಕಾರ್ಮಿಕರು ಪಾಲ್ಗರ್ ಜಿಲ್ಲೆಯ ವೈತರಣಾ ನದಿ ಮಧ್ಯಭಾಗದಲ್ಲಿ ಸಿಲುಕಿದ್ದರು. ಎರಡು ದಿನ ಊಟವಿಲ್ಲದೆ ಬಳಲಿದ್ದ ಇವರನ್ನು ಎನ್ಡಿಆರ್ಎಫ್ ಸಿಬ್ಬಂದಿ ರಕ್ಷಿಸಿದ್ದಾರೆ ಎಂದು ಅಧಿಕಾರಿಯೊಬ್ಬರು ತಿಳಿಸಿದ್ದಾರೆ. ಶನಿವಾರ ಮಧ್ಯಾಹ್ನದ ಬಳಿಕ ನವದೆಹಲಿಯ ವಿವಿಧೆಡೆ ಮಳೆ ಸುರಿದಿದೆ. ಒಡಿಶಾದ ಕರಾವಳಿ ಭಾಗದಲ್ಲೂ ಜೋರು ಮಳೆಯಾಗುತ್ತಿರುವುದರಿಂದ ಜನಜೀವನ ಅಸ್ತವ್ಯಸ್ತಗೊಂಡಿದೆ. ರಾಜಸ್ಥಾನದಲ್ಲೂ ಶನಿವಾರ ಮಳೆಯಾಗಿದೆ.